Lilli Alanen

Lilli Kristina Alanen (o.s. Gullichsen; 16. lokakuuta 1941 Pori – 22. lokakuuta 2021 Helsinkihttps://www.hs.fi/muistot/art-2000008373005.html) oli suomalainen filosofi ja filosofian historian professori. Hän työskenteli Uppsalan yliopiston filosofian laitoksessa Ruotsissa vuodesta 1998 eläkkeelle jäämiseensä saakka, ja sen jälkeen hän työskenteli osan vuotta vierailevana professorina Kalifornian yliopistossa Berkeleyssä. Hän erikoistui paitsi filosofian historiaan – erityisesti René Descartesiin ja David Humeen – myös feministiseen filosofiaan.

Alanen väitteli tohtoriksi Helsingin yliopistosta vuonna 1982. Ennen siirtymistään Uppsalaan hän toimi tutkijana Helsingissä. Descartesin mielenfilosofiaa käsittelevässä teoksessaan Descartes’s Concept of Mind (2003) Alanen noudattaa historiallista lähestymistapaa ja tarkastelee Descartesin edeltäjiä ja hänen mielenfilosofiansa kehitystä. Alanen osoittaa, että sillä, kuinka Descartes pohti ruumiin ja mielen suhdetta, on paljon laajempia seurauksia kuin Descartesiin yleensä liitetty kartesiolainen dualismi antaa ymmärtää.

Alanen oli Academia Europæan jäsen vuodesta 2010. Hän oli myös Suomen Tiedeseuran jäsenhttp://scientiarum.fi/fin/wp-content/uploads/sites/2/2019/02/Ordinarie-ledam%C3%B6ter.pdf .

Alanen on taidevaikuttaja Maire Gullichsenin ja vuorineuvos Harry Gullichsenin tytär sekä professoreiden Johan Gullichsenin ja Kristian Gullichsenin sisar. Alanen toimitti Maire Gullichsenin muistelmat Sateenkaaren värejä, tummia sävyjä yhdessä Cita Reuterin kanssa.

 Julkaisuja 


 Lilli Alanen & Charlotte Witt (toim.): Feminist Reflections on the History of Philosophy.  Kluwer Academic Publishers, Dordrecht 2004. 
 Lilli Alanen & Sara Heinämaa & Thomas Wallgren (toim.): Commonality and Particularity in Ethics.  Macmillan, Basingstoke 1997. 
 Lilli Alanen & Leila Haaparanta & Terhi Lumme (toim.): Nainen, järki ja ihmisarvo: Esseitä filosofian klassikoiden naiskäsityksistä. WSOY, Helsinki 1985. 
 Esa Saarinen & Lilli Alanen & Ilkka Niiniluoto (toim.): Rakkauden filosofia. WSOY, Helsinki 1984. 
 Lilli Alanen & Terhi Lumme & Leila Taiminen (toim.): Huippuluokan tutkielmia: Esa Saarisen 30-vuotispäivän kunniaksi. Helsingin yliopisto, Helsinki 1983. 
 Lilli Alanen: Studies in Cartesian epistemology and philosophy of mind. Diss. Helsinki, Suomen Filosofinen Yhdistys 1982. 

 Lähteet 

 Aiheesta muualla 
 Lilli Alanen.  Uppsalan yliopisto 

Luokka:Suomalaiset filosofit
Luokka:Suomalaiset professorit
Luokka:Vuonna 1941 syntyneet
Luokka:Vuonna 2021 kuolleet
Luokka:Academia Europæan jäsenet